钦定古今图书集成/历象汇编/岁功典/第009卷
## 钦定古今图书集成/历象汇编/岁功典/第009卷

| 钦定古今图书集成 历象汇编 第九卷 |

| |

第九卷《目录》：

岁功总部·纪事

《岁功典》第九卷。

《河图》始开图，伏羲氏仰观天文，俯察地理，始画八卦，
定天地之位，分阴阳之数，推列三光，建分八节，以文
应瑞，凡二十四，消息祸福，以制吉凶。

《家语·辩物》篇：“大昊以龙纪官。”〈注〉伏羲以龙马负图之
瑞，故以龙纪官。春官为青龙，夏官为赤龙，秋官为白
龙，冬官为黑龙，中官为黄龙。

炎帝以火纪官。〈注〉炎帝王天下，以有火德，故以火纪
官。春官为东火，夏官为南火，秋官为西火，冬官为北
火，中官为中火。

黄帝以云纪官。〈注〉黄帝王天下，以有云瑞，故以“云”纪
官。春官青云氏，夏官缙云氏，秋官白云氏，冬官黑云
氏，中官黄云氏。

《共工》以水纪官。〈注〉其工以诸侯窃保冀方，在《神农》前，
《太吴》后，自谓水德，故以“水”纪官。春官为《东水》，夏官为
《南水》，秋官为《西水》，冬官为北水，中官为《中水》。

《尚书大传》：“俊乂百工相和而歌，《卿云》帝唱之，八伯咸
进稽首而和，帝乃载歌曰：‘日月有常，星辰有行，四时
顺经，万姓允诚。于论予乐，配天之灵’。”

《家语五帝德》篇：“夏后左准绳，右规矩，履四时，据四海，
任皋陶、伯益以赞其治，兴六师以征不庭，四极之民
莫敢不服。”

《庄子·让王篇》善卷曰：“予立身于宇宙之中，冬日衣皮
毛，夏日衣葛𫄨；春耕种，形足以劳动；秋收敛，身足以
休食；日出而作，日入而息，逍遥于天地之间，而心意
自得。”

《拾遗记》：“师涓造新曲，有四时之乐：春有《离鸿》《去雁》《应
𬞟》之歌，夏有《明晨》《焦泉》《之华》《流金》之调，秋有《商风》《白
云》《落叶》《飞蓬》之曲，冬有《凝河》《流阴》《沈云》之操。”

《书经：周官》：“六年，五服一朝。又六年，王乃时巡，考制度
于四岳，诸侯各朝于方岳，大明黜陟。”〈蔡传〉“五服、侯、甸、男、
釆、卫。六年一朝会京师，十二年壬一巡狩。”时巡者犹
舜之“四仲巡狩”也。

《礼记·王制》：“司空执度，度地，居民，山川沮泽，时四时。”〈陈注〉
山川沮泽，有燥湿寒暖之不同，以时候其四时，知其
气候早晚，使居者不失寒暖之宜也。

乐正：“顺先王《诗》《书》《礼》《乐》以造士。春秋教以《礼》《乐》，冬夏
教以《诗》《书》。”

《文王世子》：“凡学世子及学士，必时。春夏学干戈，秋冬
学羽籥，皆于东序。”〈陈注〉《干戈》为武舞，故于阳气发动之
时教之，示有事也；《羽籥》为文舞，故于阴气凝寂之时
教之，示安静也。

春诵夏弦，大师诏之《瞽宗》。秋学礼，执礼者诏之；冬读
书，典书者诏之。礼在《瞽宗》，书在上庠。

凡学，春官释奠于其先师，秋冬亦如之。

《列子殷汤》篇：郑师文从师襄游，柱指钩弦，三年不成
章。师襄曰：“子可以归矣。”师文曰：“且小假之，以观其后。”
无几何，复见师襄，师襄曰：“子之琴何如？”师文曰：“得之
矣，请尝试之。”于是当春而叩商弦以召南吕，凉风忽
至，草木成实。及秋而叩角弦以激夹锺，温风徐回，草
木发荣。当夏而叩羽弦以召黄锺，霜雪交下，川池暴
“沍。及冬而叩征弦，以激蕤宾，阳光炽烈，坚冰立散。将
终命宫而总四弦，则景风翔，庆云浮，甘露降，醴泉涌。”
《史记孙叔敖传》：“叔敖为楚相，秋冬劝民山采，春夏以
水。”〈注〉乘多水时，而出材竹。

《越绝书》：越王问：阴阳之治，不同力而功成，不同气而
物生，愿闻其说。范子曰：“阴阳气不同处，万物生焉。冬
三月之时，草木既死，万物各异藏，故阳气避之下藏，
伏壮于内，使阴阳得成功于外。夏三月盛暑之时，万
物遂长，阴气避之下藏，伏壮于内，然而万物亲而信
之，是所谓也。”

《说苑善说篇》：齐宣王出猎于社山，父老相与劳王。王
赐田不租，无徭役。父老皆拜，闾丘先生独不拜。王曰：
“寡人得无有过乎？”闾丘先生对曰：“大王来游，所以为
劳，望得富于大王。”王曰：“仓廪虽实，以备灾患，无以冨。”
先生对曰：“愿大王春秋冬夏，振之以时，无烦扰百姓，
如是，臣可少得以富焉。今大王幸赐臣田不租，然则
仓廪将虚也；赐臣无徭役，然则官府无使焉。此固非
人臣之所敢望也。”齐王曰：“善。愿请先生为相。”

《史记封禅书》：“秦并天下，令祠官常奉名山大川鬼神”
干是自殽以东，名山五，大川二，曰太室。太室，嵩高也恒山、泰山、会稽湘山，水曰济，曰淮。春以酺酒为岁祠，
因泮冻，秋涸冻，冬赛祷祠。其牲用牛犊各一，牢具珪
币各异。自华以西，名山七，名川四，曰华山、薄山、岳山、
岐山、吴岳、鸿冢渎。山水曰河祠、临晋沔祠、汉中湫渊
祠朝那江水祠蜀亦春秋泮涸，祷赛如东方名山川，
而牲牛犊牢具珪币各异。

雍四畤，春以为岁祷，因泮冻，秋涸冻。冬赛祠，五月尝
驹，及四仲之月祠，若月祠，《陈宝节来》一祠。春夏用骍，
秋冬用骝。畤驹四匹，木禺龙栾车一驷，《木禺》车马一
驷，各如其帝色。黄犊羔各四，珪币各有数，皆生瘗埋，
无俎豆之具。

高祖初起祷丰《枌榆社》。后天下已定，诏御史令丰谨
治《枌榆社》，常以四时春以羊彘祠之。

《陈丞相世家》：孝文皇帝问右丞相勃曰：“天下一岁决
狱几何？”勃谢曰：“不知。”问：天下一岁钱谷出入几何？勃
又谢不知。于是上亦问左丞相平，平曰：“有主者。”上曰：
“苟各有主者，而君所主者何事也？”平谢曰：“宰相者，上
佐天子理阴阳，顺四时，下育万物之宜，使卿大夫各
得任其职焉。”

《乐书》：“武帝祠太一甘泉，使僮男僮女七十人俱歌。春
歌《青阳》，夏歌《朱明》，秋歌《西皞》，冬歌《元冥》。”

《汉书食货志》：“春令民毕出在野，冬则毕入于邑，所以
顺阴阳，备寇贼，习礼文也。”

《郊祀志》：“一曰天主，祠天齐；二曰地主，祠泰山梁父；三
曰兵山，祠蚩尤；四曰阴主，祠三山；五曰阳主，祠之罘
山；六曰月主，祠之莱山；七曰日主，祠盛山；八曰四时
主，祠琅邪。琅邪在荠东北，盖岁之所始。”

《龚遂传》：“遂为渤海太守，见齐俗奢侈，好末技，不田作，
迺躬率以俭约，劝民务农桑，春夏不得不趋田亩，秋
冬课收敛，益畜果实菱芡。劳来循行，郡中皆有畜积，
吏民皆富实。”

《逢夏记》：“宣帝时，西怛陀国贡八角玉升，夏以水浇之
则无暑，冬以火迫之则无寒。”

《汉书元帝本纪》：“初元五年，诏罢三服官。”〈注〉齐国旧有
三服之官，春献冠，帻縰为首服，纨素为冬服，轻绡为
夏服，凡三。

《李寻传》：“‘哀帝初即位，召寻待诏黄门，使侍中卫尉傅
喜问寻曰：闲者日月失度，星辰乱行，灾异仍重，极言
毌有所讳’？寻对曰：变异之来，各应象而至。谨条陈所
闻，《易》曰：‘县象著明，莫大乎日月’。夫日者，众阳之长，煇
光所烛，万里同晷，人君之表也。故日将旦，清风发，群
阴伏，君以临朝，不牵于色，日初出，炎以阳。君登朝，佞”
不行忠直，进不蔽障，日中煇光，君德盛明，大臣奉公。
日将入，专以壹君就房，有常节。闲者日尤不精，光明
侵夺失色，邪气珥蜺数作，本起于晨，相连至昏。其日
出后至日中闲，差愈其咎，恐有以守正直言而得罪
者。唯陛下执乾刚之德，强志守度，毌听女谒邪臣之
态，诸保阿乳母甘言悲辞之托，勉强大谊，绝小不忍，
良有不得已，可赐以财货，不可私以官位，诚皇天之
禁也。日失其光，则星辰放流，阳不能制阴，阴桀得作。
闲者，太白正昼经天，宜隆德克躬，以执不轨。臣闻“月
者众阴之长，销息见伏，百里为品，千里立表，万里连
纪”，妃后大臣诸侯之象也。“朔晦正终始，弦为绳墨，望
成君德，春夏南，秋冬北。闲者，月数以春夏，与日同道，
过轩辕上后受气，入太微帝廷，扬光，煇犯上将，近臣
列星皆失色。阴阳俱伤，两不相便。唯陛下亲求贤士，
无彊所恶，以崇社稷，尊彊本朝。”臣闻五星者，五行之
精，五帝司命，应王者号令，为之节度。岁星主岁事，为
统首，号令所纪。今失度而盛，此君指意，欲有所为，未
得其节也。辰星主正四时，当效于四仲，四时失序，则
辰星作异。今出于岁首之孟，天所以谴告陛下也。政
急则出蚤，政缓则出晚，政绝不行，则伏不见而为彗
茀。四孟皆出，为《易》。王命四季皆出，星家所讳。今幸独
出寅孟之月，盖皇天所以笃右陛下也。宜深自改治
国，故不可以戚戚，欲速则不达。《经》曰：“三载考绩，三考
黜陟。”加以号令，不顺四时，既往不咎，来事之师也。闲
者，春三月治大狱，时贼阴立逆，恐岁小收，季夏举兵
法，时寒气应，恐后有霜雹之灾。秋月行封爵，其月土
湿奥，恐后有雷雹之变。夫以喜怒赏罚而不顾时禁，
虽有尧舜之心，犹不能致和。善言天者，必有效于人。
设上农夫而欲冬田，肉袒深耕，汗出种之，然犹不生
者，非人心不至，天时不得也。《易》曰：“时止则止，时行则
行。”动静不失其时，其道光明。《书》曰：“敬授民时。”故古之
王者，尊天地，重阴阳，敬四时，严月令，顺之以善政，则
和气可立致，犹枹鼓之相应也。今朝廷忽于时月之
令，诸侍中尚书近臣，宜皆令通知月令之意。设群下
请事，若陛“下出令，有谬于时者，当知争之，以顺时气。”
上虽不从寻言，然釆其语，每有非常辄问。寻对屡中，
迁黄门侍郎。

《元后传》：“王莽知太后妇人厌居深宫中，莽欲虞乐以

游篽宿鄠杜之间，秋历东馆，望昆明，集黄山宫；冬飨
饮飞羽，校猎上兰，登长平馆，临泾水而览焉。太后所
至属县，辄施恩惠，赐民钱帛牛酒，岁以为常。”

《三辅故事》：“汉作灵台于城东，常以四孟之月登台而
观。”

《西京杂记》：“汉制，天子夏设羽扇，冬则设缯扇。”

《后汉书律历志》：“天子常以日冬夏至御前殿，合八能
之士，陈八音，听乐均，度晷景，候锺律，权土灰，放阴阳。
冬至阳气应，则乐均清景，长极黄锺通，土灰轻而衡
仰；夏至阴气应，则乐均浊景，短极蕤宾通，土灰重而
衡低。进退于先后。五日之中，八能各以候状闻，太史
封上，效则和，否则占。”候气之法，为室三重，户闭，涂衅
必周，密布缇缦。室中以木为案，每律各一，内庳外高，
从其方位，加律其上，以葭莩灰抑其内端，案历而候
之。气至者灰去；其为气所动者，其灰散；人及风所动
者，其灰聚。殿中候用《玉律》十二，惟二至乃候。《灵台》用
竹律六十，候日如其历。

《礼仪志》：“自立春至立夏，尽立秋，郡国上雨泽，若少府
郡县各扫除社稷。其旱也，公卿官长以次行雩礼求
雨，闭诸阳，衣皂，兴土龙，立土人，舞僮二佾，七日一变，
如故事。”

《祭祀志》：“建武二年正月，立高庙于洛阳，四时祫祀，春
以正月，夏以四月，秋以七月，冬以十月及腊。”

《章帝本纪》：永平十八年“十二月癸巳，有司奏言，孝明
皇帝宜尊庙曰显宗，其四时禘祫于光武之堂，闲祀
悉还更衣。”〈注〉四时正祭外，有五月尝麦、三伏、立秋尝
粢、盛酎、十月尝稻等，谓之“闲祀”，即各于更衣之殿。
司马彪《续汉书》，虞延除细阳令，每至岁时伏腊，休遣
徒系，各使还家，并感其恩，应期归。

《古今注》：“建初五年，芝出颍川。常以六月中生一叶，五
岁五重，春青，夏紫，秋白，冬黑。十月后黄气出土尺五
寸。”

《独断洛阳诸陵》，皆以晦望二十四气伏社、腊及四时
上饭。

《魏略》：董遇言：读书常以三馀。或问三馀之义，答曰：“冬
者岁之馀；夜者日之馀；风雨者，时之馀。”

“晋公卿礼秩品第一者，春赐绢百匹，秋赐绢二百匹。”
《拾遗记》：“石虎为四时浴室，用𨱎石碔玞为堤岸，或以
琥珀为缾杓。夏则引渠水以为池，池中皆以纱縠为
囊，盛百杂香，渍于水中。严冰之时，作铜屈龙数千枚，
各重数十斤，烧如火色，投于水中，则池水恒温，名曰
燋龙温池。引凤文锦步障，萦蔽浴所，共宫人宠嬖者”，
解媟服宴戏，弥于日夜，名曰“清嬉浴室。”浴罢，泄水于
宫外，水流之所，名“温香渠。”渠外之人，争来汲取，得升
合以归，其家人莫不怡悦。至石氏破灭，燋龙犹在邺
城。

《邺中记》：“石虎御床辟方丈，冬月施熟锦流苏斗帐，四
角安纯金龙头，衔五色流苏，或用青绨光锦，或用绯
绨登高文锦，或用紫绨大小锦丝。以房子锦百二十
斤，白缣里，名为里。复帐，四角安纯金银凿金香炉，以
石黑烧，《集和》名香帐。顶上安金莲花，中悬金薄织成
碗囊。春秋但锦帐，表以五色，总为夹帐。夏用纱罗，或”
綦文丹罗或紫縠文，为单帐。

《宋书礼志》：孝武帝大明六年五月，诏立凌室藏冰。有
司奏，“季冬之月，冰壮之时，凌室长率山虞及舆隶，取
冰于深山穷谷涸阴沍寒之处，以纳于凌阴，务令周
密，无泄其气。先以黑牡秬黍祭司寒于凌室之北。仲
春之月，春分之日，以黑羔秬黍祭司寒。启冰室，先荐
寝庙二庙。夏祠用鉴，盛冰室一鉴，以御温气蝇蚋三。”
御殿及太官膳羞，并以鉴供冰。自春分立秋有臣妾
丧，诏赠秘器。自立夏至立秋，不限称数，以周丧事。
《王元谟传》：“孝武常为元谟作四时诗曰：‘堇荼供春膳，
粟浆充夏餐’。”“酱调秋菜，白醝解冬寒。”
《隋书百官志》：“诸卿，梁初犹依宋齐，皆无卿名。天监七
年，以太常为太常卿，加置宗正卿，以大司农为司农
卿，三卿是为春卿。加置太府卿，以少府为少府卿，加
置太仆卿，三卿是为夏卿。以卫尉为卫尉卿，廷尉为
廷尉卿，将作大匠为大匠卿，三卿是为秋卿。以光禄
勋为光禄卿，大鸿胪为鸿胪”卿，都水使者为大舟卿，
三卿是为冬卿，凡十二卿皆置丞及功曹主簿。
《礼仪志》：梁武帝天监八年，明山宾议曰：“《周官》祀昊天
以大裘，祀五帝亦如之。顷代郊祀之服，皆用衮冕，是
以前奏迎气祀五帝亦服衮冕。愚谓迎气祀五帝亦
宜用大裘，礼俱一献。”帝从之。

《音乐志》：“梁武帝素善锺律，立为四器，名之为通。每通
皆施三弦，一曰元英通，二曰青阳通，三曰朱明通，四
曰白藏通，因以通声，转推月气，悉无差违。又制为十
二笛，以写通声。于是被以八音，施以七声，莫不和韵。”
《水经注》：“很山县风井山，回曲有异势，穴口大如盆，夏
则风出，冬则风入，春秋分则静往。人有冬过者，置笠穴中，风吸之。经月还步阳谿，得其笠，则知潜通矣。”
《魏书礼志》：熙平元年，崔光表奉诏定五时朝服。案北
京及迁都以来，未有斯制。辄敕礼官详据崔瓒议。《周
礼》及《礼记》，“三冠六冕，承用区分，璅玉五彩，配饰亦别，
都无随气春夏之异。唯《月令》有青旗赤玉、黑衣白辂，
随四时而变，复不列弁冕，改用之元黄。”以此而推，五
时之冠，礼既无文，若求诸正典，难以经证。案司马彪
《续汉书·舆服》及《祭祀志》云：“迎气五郊，自永平中以《礼
谶》并《月令》迎气服色，因釆元始故事，兆五郊于洛阳。”
又云：“五郊衣帻，各如方色。”又《续汉·礼仪志》：“立春，京都
百官皆著青衣，服青帻，秋夏悉如其色。”自汉逮于魏、
晋，迎气五郊，用帻从服，改色随气，斯制因循，相承不
革，冠冕仍旧，未闻有变。今皇魏宪章前代，损益从宜。
五时之冠，愚谓如汉、晋用帻为允。

《良吏传》：“裴陀为赵郡太守，迁中军将军。清白任真，不
事家产，暑不张盖，寒不衣裘。其贞俭若此。”

《隋书律历志》：后齐参军信都芳能以管候气，仰观云
色。尝与人对语，即指天曰：“孟春之气至矣。”人往验管，
而飞灰已应。每月所候，言皆无爽。为轮扇二十四埋
地中，以测二十四气。每一气感，则一扇自动，他扇并
住，与管灰相应，若符契焉。

《食货志》：“河清三年定令每岁春月，各依乡土早晚，课
人农桑，自春及秋，男二十五已上，皆布田亩，桑蚕之
月，妇女十五已上，皆营蚕桑。孟冬，刺史听审邦教之
优劣，定殿最之科品，人有力无牛，或有牛无力者，须
令相便，皆得纳种，使地无遗利，人无游手焉。”

《通典》：“周制，四坎坛祭四方以皿祭，祭五岳以埋沉祭
山林川泽。一岁丹四祭，一者谓盈气时，二者郊天时，
三者大雩时，四者大蜡时，皆因以祭之。”

《南史扶桑国传》：“国王衣色随年改易，甲乙年青，丙丁
年赤，戊己年黄，庚辛年白，壬癸年黑。”

《隋书礼仪志》：“隋制，季春晦傩，磔牲于宫门及城四门，
以禳阴气。秋分前一日，禳阳气。季冬傍磔，大傩亦如
之。其牲，每门各用羝羊及雄鸡一，选侲子如后。齐冬
八队，二时傩则四队问事十二人，赤帻褠衣，执皮鞭。
工人二十二人，其一人方相氏，黄金四目，蒙熊皮元
衣朱裳。其一人为唱师，著皮衣，执棒鼓角各十，有司”
预备雄鸡、羝羊及酒，于宫门为坎。未明，鼓噪以入。方
相氏执戈扬楯，周呼鼓噪而出，合趣显阳门，分诣诸
城门。将出，诸祝师执事预疈襶《牲匈》，磔之于门，酌酒，禳
祝举牲并酒埋之。

《音乐志》：古者人君食，皆用当月之调，以取时律之声，
使不失五常之性，调畅四体，令得时气之和。故鲍邺
上言：“天子食饮，必顺四时。有食举乐，所以顺天地，养
神明，可作十二月均，感天和气。”此则殿庭月调之义
也。

《王劭传》，“劭以古有钻燧改火之义，表请变火，曰：‘《周官》
四时变火以救时疾。在晋时，有以洛阳火渡江者，代
代事之，相续不灭，火色变青。昔师旷食饭，云是劳薪
所爨。晋平公使视之，果然车辋。今温酒及炙肉，用石
炭、柴火、竹火、草火、麻荄火气味各不同。以此推之，新
火旧火，理应有异。愿于五时取五木以变火，用功甚
少。救益方大’。”上从之。

《唐书礼乐志》：“立春后丑日祀风师，立夏后申日祀雨
师，立秋后辰日祀灵星，立冬后亥日祀司中、司命、司
人、司禄，季夏土王日祭中霤，孟冬祭司寒，皆一献。
祖孝孙制十二和，一曰《豫和》，以降天神。冬至祀圜丘，
上辛祈榖，孟夏雩，季秋享明堂，朝日夕月，巡狩告于
圜丘，燔柴告至，封祀太山，类于上帝。皆以圜钟为宫，
三”奏，黄钟为角，太簇为征，姑洗为羽，各一奏，文舞六
成。五郊迎气，黄帝以黄钟为宫，赤帝以函钟为征，白
帝以太簇为商，黑帝以南吕为羽，青帝以姑洗为角，
皆文舞六成。

《百官志》：“凡工匠以州县为团，五人为火，五火置长一
人，四月至七月为长功，二月、三月、八月、九月为中功，
十月至正月为短功。”

春官、夏官、秋官、冬官、中官，正副各一人，掌司四时，各
司其方之变异。冠加一星珠，以应五纬，衣从其方色。
元日、冬至、朔望、朝会大礼，各奏方事而服以朝见。
中尚署，岁二月献牙尺，寒食献球，五月献绶带，夏至
献雷车，七月献钿针，腊月献口脂，唯笔、琴、瑟。弦月献
金银暨纸，非旨不献。

食官署。掌饮膳酒醴，凡四时供送、设食，皆颛焉。“供六
品以下元日、寒食、冬至食于家令厨者。”

《李适传》：“中宗景龙二年，始于修文馆置大学士四员，
学士八员，直学士十二员，象四时八节十二月。”
《百官志》：“武后光宅元年，分左右台，左台知百司，监军
务，右台察州县，省风俗。寻命左台兼察州县，两台岁
再发使八人，春曰风俗，秋曰廉察，以四十八条察州
县。”

《礼乐志》：“开元三十年，诏建初、启运、兴宁、永康陵岁四
时八节，所司与陵署具进食。”

天宝二年，始以九月朔荐衣于诸陵，又常以“寒食荐
饧粥、鸡球、雷车，五月五日荐衣、扇。”

《元宗本纪》：“天宝三载正月丙申，改年为载。”

《通鉴》：代宗大历十二年五月，诏定诸州兵，皆有常数，
其召募给家粮春冬衣者，谓之“官健”；差点土人，春夏
归农，秋冬追集，给身粮酱菜者，谓之“团结。”

《翰林志》：“兴元元年，敕翰林学士凡初迁者，中书门下
召入院试，试毕封进，可者翌日受宣乃定。事下中书
门下，于麟德殿候对，同院赐宴，拜恩讫，候就宴。赐给
毕，备内诸司供膳饮之物，内园官供使令度支，月给
手力资四人，四品以上加一人。每岁内赐春服物三
十疋，暑服物三十疋，绵七屯，寒食节料三十疋，酒、饴、
杏酪、粥屑、肉餤、清明火、二社蒸镮，端午衣一副，金花
银器一事，百索一轴，青团镂竹大扇一柄，角粽三服，
沙蜜、重阳酒、糖粉糕，冬至岁酒、兔、野鸡。其馀时果、新
茗、瓜新历，是为经制。”

《酉阳杂俎》：“焉耆国元日，二月八日婆摩遮，三月野祀。
四月十五日游林。五月五日弥勒下生。七月七日祀
先祖。九月九日床撒。十月十日王为厌法王出首领
家，首领骑王马，一日一夜处分王事。十月十四日作
乐，至岁穷。”

《清异录》：“高太素隐商山，建六逍遥馆，晴夏晚云，中秋
午月，冬日方出，春雪未融，暑簟清风，夜阶急雨，六馆
各制一铭。”

《丁晋公谈录》：窦侍郎俨善卫数，听声音而知兴废之
未兆。同兄仪在翰林为学士，仪常鄙其诡怪。世宗令
陶人应二十四气，烧瓦二十四片，各题识其节气，遂
隔帘敲响，令辨之，一无差谬。

宋《央苗训传》：训子守信，判司天监。淳化二年，上言：“正
月一日为一岁之首，每月八日，天帝下巡人世，察善
恶。太岁日为岁星之精，人君之象。三元日，上元天官，
中元地官，下元水官，各主录人之善恶。又春戊寅、夏
甲午、秋戊申、冬甲子为天赦日，及上庆诞日，皆不可
以断极刑。”事下有司议行。

《礼志》：“绍兴十三年，初筑三殿，圣祖居前，宣祖至祖宗
诸帝居中殿，元天大圣后与祖宗诸后居后。上元结
灯楼，寒食设秋千，七夕设摩㬋罗帘幕，岁时一易。”
《元史·天文志》：“春秋分晷影，堂为屋二间，脊开东西横
罅，以斜通日晷。中有台，随晷影南高北下，仰置铜半
环，刻天度一百八十，以准地上之半天，斜倚锐首铜
尺，以往来窥运，侧望《漏屋》晷影，验度数，以定春秋二
分。”

冬夏至晷影堂为屋五间，屋下为坎脊，开南北一罅，
以直通日晷。随罅立壁，附壁悬尺，以往来窥运。直望
漏屋晷影，以定冬夏二至。

《琅嬛记》：“九为阳数，古人以二十九日为上九，初九日
为中九，十九日为下九，每月下九置酒，为妇女之欢，
名曰阳会。盖女子阴也，待阳以成，故女子于是夜为
藏钩诸戏，以待月明，至有忘寐而达曙者。